Fimm af sex oddvitum bæjarstjórnarflokka Akureyrar ætla ekki að gefa kost á sér í oddvitasæti í komandi sveitarstjórnarkosningum. Bæjarstjórinn á Akureyri segir mikið áhyggjuefni hversu örar breytingar eru í sveitarstjórnum.
Miklar breytingar verða á bæjarstjórn Akureyrar á næsta kjörtímabili. Þegar hafa sjö bæjarfulltrúar tilkynnt að þeir ætli ekki að bjóða sig fram í komandi kosningum. Því verða í mesta lagi fjórir af ellefu núverandi bæjarfulltrúum áfram í bæjarstjórn að loknum kosningum. Sjálfstæðisflokkurinn er með þrjá fulltrúa í núverandi stjórn og hafa tveir þeirra, þar á meðal oddvitinn Gunnar Gíslason tilkynnt að hann hyggist ekki bjóða sig fram á ný. L-listinn hefur tvo fulltrúa og hefur oddviti flokksins, Halla Björk Reynisdóttir, greint frá því að hún muni bjóða sig fram en ekki sem oddviti. Andri Teitsson, hinn fulltrúi flokksins hefur ekki gert upp hug sinn. Báðir fulltrúar Framsóknarflokksins, þau Guðmundur Baldvin Guðmundsson og Ingibjörg Isaksen hafa tilkynnt að þau bjóði sig ekki fram í vor. Hilda Jana Gísladóttir, oddviti Samfylkingarinnar, hefur tilkynnt um framboð sitt og verður því eini núverandi oddviti sem hyggst halda áfram í því hlutverki. Heimir Haraldsson, hinn bæjarfulltrúi Samfylkingarinnar ætlar að hætta. Sóley Björk Stefánsdóttir, bæjarfulltrúi Vinstri grænna og Hlynur Jóhannsson, bæjarfulltrúi Miðflokksins ætla einnig hætta. Ásthildur Sturludóttir, bæjarstjóri á Akureyri segir þetta slæma þróun.
Þetta er ekki gott fyrir sveitarfélögin þegar það verða miklar mannabreytingar við kosningar. Og það kannski þarf að huga að starfsumhverfi kjörinna fulltrúa í þessum efnum og það er mikið áhyggjuefni hversu örar breytingar eru í sveitarstjórnum.
Að minnsta kosti sjö af ellefu bæjarfulltrúum á Akureyri ætla ekki að bjóða sig fram í komandi sveitarstjórnarkosningum. Bæjarstjórinn segir örar breytingar í sveitarstjórnum áhyggjuefni. 